[Video] Polisie ‘laks’ terwyl familie op moordplaas aangehou word‘n Skermskoot uit die video. Familielede van ŉ gesin wat Saterdagaand op ŉ Mpumalanga-plaas aangeval is en waar ŉ man vroeër vanjaar ná ŉ plaasaanval gesterf het, moes skynbaar kort ná die voorval verbete probeer om die Sabie-polisie te oortuig om op die noodgeval te reageer. Doreen Bieldt is die niggie van die slagoffers wat hulp deur WhatsApp ontbied het nadat drie gewapende mans hulle Saterdagaand op ŉ plaas in Rosehaugh, tussen Nelspruit en Sabie, oorval het. Doreen het Maandag aan Maroela Media vertel haar niggie en haar man, Marie en Jan*, albei in hul 50’s, huur nou dieselfde plaashuis waar Koos Kruger en sy vrou in Februarie vanjaar deur ses gewapende mans aangeval en beroof is. Kruger is tydens die voorval twee keer geskiet en het later in ŉ Nelspruitse hospitaal aan sy beserings beswyk. Sy vrou het gemaak asof sy geskiet is, dood gespeel en só oorleef. “Jan se broer en dié se vrou woon die afgelope tyd in ŉ gastehuis op die plaas. Die mans het hulle omstreeks 20:30 in die gastehuis oorval, aangerand, met kabelbinders vasgebind en van hul beursies, bankkaarte, selfone en juwele beroof,” het Doreen gesê. Doreen het gesê Jan het vanuit die hoofhuis beweging buite die huis gesien en gaan ondersoek instel. Toe hy buite kom, is hy ook oorval, aangerand en vasgebind. “Die aanvallers het hul drie gyselaars na ŉ landery in geneem en daar aangehou. Hulle is gedwing om hul bankbesonderhede bekend te maak sodat hul geld onttrek kon word. My niggie was tydens die voorval in die huis saam met vier kinders van onderskeidelik 1, 4, 12 en 15 jaar oud. Sy het geslaap toe haar man uit die huis is en het later wakker geword en onraad vermoed toe sy sien almal is weg. Sy het dadelik hulp van die buurtwag ontbied en die buurtwag het iemand uitgestuur.” Jan het intussen die verdagtes oortuig dat hulle nie geld in hul bankrekeninge het nie en het met hulle ŉ ooreenkoms aangegaan om vir hulle waardevolle gereedskap te gee wat in die plaashuis is. Twee verdagtes het hom na die plaashuis vergesel terwyl die ander verdagtes by Jan se broer en sy vrou gewag het. By die plaashuis het die lid van die buurtwag daar opgedaag en in daardie stadium kon Jan daarin slaag om weg te hardloop. “Hy het vir die buurtwaglid geskreeu dit is ŉ gewapende roof en Jan en die lid is saam met Marie in die huis in en het daar geskuil en probeer om hulp te ontbied.” Doreen verduidelik dat daar nie altyd voldoende selfoonsein op die plaas is om te bel nie en dat die egpaar onder meer om 23:30 hulp op WhatsApp ontbied het. Mauritz het dadelik gereageer en tevergeefs probeer om per telefoon hulp van die Sabie-polisie te kry. Die Bieldt-egpaar het ŉ opname van hul gesprek met ŉ polisiebeampte by die stasie. Die beampte wil weet waarom die slagoffers die polisie nie direk bel nie en terwyl Mauritz Bieldt probeer verduidelik hy vermoed die slagoffers se selfone is gesteel, sit die beampte die telefoon in sy oor neer. Hier volg die gesprek: [wpvideo DCulUGZs] Die Bieldt-egpaar het dadelik daarna in hul voertuig geklim en na die stasie, sowat 5 km van hul huis, gery om sodoende hulp te ontbied voordat hulle self na die plaas, sowat 15 km buite Sabie, is. Hulle wou ook ondersoek instel waarom die foon in Mauritz se oor neergesit is. Doreen het besluit om haar selfoon in te neem en ongesiens ŉ video te maak sodat die klank vir bewyse gebruik kan word, indien nodig. Sy beweer ŉ vrouebeampte het op haar arms gelê en slaap toe sy daar instap. Sy het aan die beampte verduidelik dat haar niggie in ŉ gewapende roof betrokke is en dat daar ŉ gyselaarsdrama is. ŉ Man se stem word dan gehoor. Dit wil voorkom asof hy aggressief optree as Doreen wil weet wie die telefone beman en dat sy hulle gaan aanmeld. Doreen het aan Maroela Media gesê sy het besluit om te loop want sy het nie tyd gehad om tevergeefs om hulp te smeek nie en sy het glo alkohol aan die mansbeampte geruik en was bang die situasie ruk handuit. Hier volg die video: [wpvideo 5XlFZkkn] Die Bieldt-egpaar het na die plaas gejaag en hulp van J & M Sekuriteit ontbied, wat die egpare op die plaas gaan bystaan het. Beamptes van J & M het Jan se broer-hulle omstreeks 01:00 in die landery opgespoor. Die drie verdagtes kon daarin slaag om te ontsnap. Doreen het gesê die Nelspruit-polisie het Sondag in die vroeë oggendure op die toneel aangekom en het later die saak aan die Sabie-polisie oorgegee. Speurders van die Sabie-polisie was Sondag deur die dag op die toneel. Denzil Laurie, medebestuurder van die groep Sabie Be Safe, het die polisiebeamptes se optrede veroordeel. “Ons is reeds in gesprek met die plaaslike sakekamer en gaan sorg dat klagtes teen die beamptes gemaak word en hoop dat daar tugstappe teen hulle geneem word,” het hy aan Maroela Media gesê. Maroela Media het die twee opnames aan die provinsiale polisie gestuur vir kommentaar. Sers. Gerald Sedibe, provinsiale polisiewoordvoerder, het gesê hulle het ŉ amptelike klagte oor die voorval ontvang. “ŉ Ondersoek is van stapel gestuur en soos meer inligting bekend gemaak word, sal daarvolgens besluit word watter stappe om te doen,” het Sedibe gesê. Sedibe het ook bevestig dat ŉ saak van gewapende roof ondersoek word. Niemand is nog in verband met die rooftog in hegtenis geneem nie. Die ondersoek duur voort. *Skuilname. Die egpaar wil uit vrees vir weerwraak nie hul name in die media bekend maak nie.